[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 30.3.2007

COM(2007) 146 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Η στρατηγική i2010 - Eτήσια έκθεση για την κοινωνία της πληροφορίας, 2007 {SEC(2007) 395}{Volumes 1, 2, 3}

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Η στρατηγική i2010 - Eτήσια έκθεση για την κοινωνία της πληροφορίας, 2007

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Εξελίξεις στην κοινωνία της πληροφορίας κατά τη διάρκεια του 2006 3

3. Η υλοποίηση της i2010 κατά το 2006 και δρασεισ για το 2007/2008 4

3.1. Ο χώρος των πληροφοριών 4

3.2. Καινοτομία και Ε&Α στις ΤΠΕ 6

3.3. Κοινωνική ένταξη, βελτιωμένες δημόσιες υπηρεσίες και ποιότητα ζωής 8

4. Προσδιορισμός των μελλοντικών τάσεων 11

5. Χάρτης διαδρομής και μελλοντικές δράσης ενόψει της ενδιάμεσηςαναθεώρησης της πρωτοβουλίας i2010 13

Εισαγωγή

Η στρατηγική i2010 είναι η πρωτοβουλία της Επιτροπής για τις πολιτικές στον τομέα της κοινωνίας της πληροφορίας και των μέσων επικοινωνίας. Εξασφαλίζει την συνοχή των πολιτικών της Επιτροπής για την κοινωνία της πληροφορίας και τα μέσα επικοινωνίας και έχει ως στόχο να ενισχύσει τη σημαντική συνεισφορά των τεχνολογιών των πληροφοριών και επικοινωνιών (ΤΠΕ/ICT) στις επιδόσεις των εθνικών οικονομιών μας και στην ανανεωμένη στρατηγική της Λισαβόνας. Η πρωτοβουλία i2010 κινείται μέσα σε ταχέως μεταβαλλόμενο περιβάλλον και κατά συνέπεια χρειάζεται τακτική επικαιροποίηση και συντονισμό ακριβείας. Η παρούσα έκθεση συνιστά τη δεύτερη εν λόγω επικαιροποίηση και προετοιμάζει το έδαφος για εκτενέστερη ενδιάμεση ανασκόπηση, το 2008.

Ο γενικός ισολογισμός για το 2006 είναι θετικός.[1] Οι κύριοι δείκτες κινούνται προς τη σωστή κατεύθυνση, ενώ οι ΤΠΕ παραμένουν μείζων παράγοντας για την προώθηση της ανάπτυξης και της καινοτομίας. Ο σκεπτικισμός που πριν από τέσσερα ή πέντε χρόνια ανέστειλε τις επενδύσεις στις ΤΠΕ έχει δώσει τη θέση του σε μεγαλύτερη εμπιστοσύνη στις ικανότητές μας για ανάπτυξη και εγκατάσταση εφαρμογών ΤΠΕ προς οικονομικό και κοινωνικό μας όφελος. Όσον αφορά τις δράσεις πολιτικής, οι διάφορες πρωτοβουλίες σε κοινοτικό επίπεδο που ανακοινώθηκαν κατά τη δρομολόγηση της πρωτοβουλίας i2010, τον Ιούνιο του 2005, βρίσκονται σε ικανοποιητική πορεία. Σε επίπεδο των κρατών μελών, σε όλα τα εθνικά μεταρρυθμιστικά προγράμματα του 2006 υπογραμμίζεται περισσότερο η διάσταση που αφορά την ενσωμάτωση των πολιτικών ΤΠΕ.

Η Επιτροπή υλοποιεί τη στρατηγική πρωτοβουλία i2010 σε στενή συνεργασία με τα κράτη μέλη, μέσω της ομάδας υψηλού επιπέδου i2010. Κατά το 2006, στο πλαίσιο της βιομηχανικής πολιτικής της, συγκρότησε επιχειρησιακή ομάδα ΤΠΕ[2] που αντιπροσωπεύει τον κλάδο και την κοινωνία των πολιτών, με σκοπό να ελεγχθεί κατά πόσον οι τρέχουσες πολιτικές της ευνοούν την ανταγωνιστικότητα του κλάδου των ΤΠΕ ή εάν απαιτούνται ορισμένες προσαρμογές. Το έργο αυτό και η εν προκειμένω έκθεση της επιχειρησιακής ομάδας οδήγησαν την Επιτροπή στο συμπέρασμα ότι το τρέχον πλαίσιο πολιτικής είναι, σε γενικές γραμμές, ορθό. Η Επιτροπή θα παρακολουθήσει τις συστάσεις της επιχειρησιακής ομάδας, σε περίπτωση που δεν ευθυγραμμίζονται ήδη με υφιστάμενες πολιτικές, διατυπώνοντας προτάσεις για την ανάληψη συγκεκριμένων δράσεων.

Εξελίξεις στην κοινωνία της πληροφορίας κατά τη διάρκεια του 2006

Έξι χρόνια αφότου έσκασε η φούσκα του Ίντερνετ, η κοινωνία της πληροφορίας βρίσκεται σε σταθερή αναπτυξιακή πορεία. Μια δεκαετία επενδύσεων σε ΤΠΕ αποφέρει καρπούς, πυροδοτεί την καινοτομία σε πεδία ΤΠΕ και μετασχηματίζει την ΕΕ σε οικονομία της γνώσης. Από το 2005, ο τομέας των ΤΠΕ κινείται σε διαρκώς μεγαλύτερο βαθμό από την επέκταση της αγοράς λογισμικού και, δευτερευόντως, από τις ηλεκτρονικές επικοινωνίες. Το γεγονός αυτό αντικατοπτρίζει τάσεις καινοτομίας, οι οποίες έχουν ανάγκη από περισσότερο διεισδυτικά προϊόντα λογισμικού. Οι μεγάλες πωλήσεις σε λογισμικό συστημάτων και εφαρμογές ηλ-επιχειρείν αποτελούν ένδειξη ότι οι επιχειρήσεις υιοθετούν νέες και ωριμότερες λύσεις ηλ-επιχειρείν, μολονότι οι νέες αυτές επενδύσεις περιορίζονται ακόμα σε μεγάλες εταιρείες ή σε πρώιμη υιοθέτηση προηγμένων λύσεων ηλ-επιχειρείν.

Οι χρήστες υιοθετούν με ταχύ ρυθμό νέες υπηρεσίες που προκύπτουν από την τεχνολογική σύγκλιση. Πολλά κράτη μέλη διαθέτουν σήμερα υψηλό επίπεδο αφομοίωσης ευρυζωνικών τεχνολογιών, το οποίο με τη σειρά του τονώνει την ανάπτυξη προηγμένων καινοτομικών υπηρεσιών. Ο μετασχηματισμός της αγοράς περιεχομένου είναι ήδη εμφανής στην ανάπτυξη των επιγραμμικών πωλήσεων μουσικής και νέων ψηφιακών συσκευών. Προχωρούν επίσης η διανομή κινηματογραφικών ταινιών και η επιγραμμική τηλεόραση. Η κίνηση από την παραδοσιακή διανομή περιεχομένου στην επιγραμμική διάθεση συνοδεύεται από έκρηξη στη δημιουργία περιεχομένου από τους χρήστες.

Ο δημόσιος τομέας δεν υστερεί. Οι δημόσιες επιγραμμικές υπηρεσίες ωριμάζουν αποφέροντας ορατές βελτιώσεις στην απόδοση: περισσότερες υπηρεσίες τίθενται σε επιγραμμική σύνδεση, οι διαθέσιμες καθίστανται περισσότερο εξελιγμένες και περισσότεροι Ευρωπαίοι πολίτες συναλλάσσονται επιγραμμικά με τον δημόσιο τομέα. Η δημόσια διοίκηση είναι πρωτοπόρα και ακολουθούν οι τομείς της υγείας και της εκπαίδευσης.

Η ΕΕ μπορεί να στηριχθεί στα επιτεύγματα αυτά για να συνεχίσει τις πολιτικές της για την ανάπτυξη κα την καινοτομία, ενώ όλα τα κράτη μέλη αναγνωρίζουν των καίριο ρόλο των ΤΠΕ στην επίτευξη των στόχων της Λισαβόνας. Σε σύγκριση με το 2005, τα εθνικά μεταρρυθμιστικά προγράμματα των κρατών μελών για το 2006 υπογραμμίζουν περισσότερο τη διάσταση που αφορά την ενσωμάτωση των πολιτικών ΤΠΕ.[3] Οι ΤΠΕ αναγνωρίζονται ως κινητήρια δύναμη της καινοτομίας, εργαλεία για τον μετασχηματισμό κυβερνητικών και επιχειρηματικών μοντέλων, καθώς και ως μέσα για τη βελτίωση της ποιότητας της ζωής μας. Στις ευρυζωνικές επικοινωνίες, την ηλε-διακυβέρνηση και τον ψηφιακό γραμματισμό - που είχαν προσδιοριστεί ως πεδία προτεραιότητας το 2005 - έχει επιτελεστεί σημαντική, αν και κάπως άνιση, πρόοδος μεταξύ των κρατών μελών. Η έρευνα και ανάπτυξη στις ΤΠΕ, θέματα εμπιστοσύνης και ασφάλειας, καθώς και μέτρα για τον περιορισμό του διοικητικού κόστους που βαρύνει επιχειρήσεις και δημόσιες διοικήσεις, ανακύπτουν ως νέες προτεραιότητες σε σειρά χωρών. Συνεχίζουν ακόμη να παρατηρούνται ανισότητες μεταξύ των κρατών μελών, σε ορισμένα όμως πεδία, όπως λ.χ. στην αφομοίωση των ευρυζωνικών τεχνολογιών, την εμφάνιση νέων υπηρεσιών ή την ηλεκτρονική διακυβέρνηση, οι ηγετικές χώρες της Κοινότητας πρωτοπορούν επίσης και σε παγκόσμιο επίπεδο.

Η υλοποίηση της I2010 κατά το 2006 και δρασεισ για το 2007/2008

Ο χώρος των πληροφοριών

Επιτέλους ήρθε η ώρα της ψηφιακής σύγκλισης. Μολονότι η διαδικασία συνεχίζεται σε όλα τα πεδία, η σύγκλιση αποτελεί σήμερα απτή πραγματικότητα. Οι υπεύθυνοι για τη χάραξη πολιτικής πρέπει να εξασφαλίσουν ότι η νομοθεσία που αφορά τους τομείς της τεχνολογικής σύγκλισης θα παρέχει στους ενδιαφερόμενους την απαιτούμενη ασφάλεια δικαίου ώστε να προχωρήσουν σε καινοτομίες. Στόχος είναι να υπάρξει ανταπόκριση στις τεχνολογικές αλλαγές κατά τρόπο που να προωθεί τον ανταγωνισμό, να εδραιώνει την εσωτερική αγορά και να ωφελεί τους χρήστες. Από την ανασκόπηση των κυρίων επίδικων θεμάτων πολιτικής προκύπτει ότι το συνολικό νομικό και κανονιστικό πλαίσιο είναι ευνοϊκό για την περαιτέρω ανάπτυξη της σύγκλισης.[4]

Η πλειονότητα των δράσεων που έχουν σχεδιαστεί στον πρώτο πυλώνα της πρωτοβουλίας i2010 για τη δημιουργία ενιαίου ευρωπαϊκού χώρου πληροφοριών έχουν ήδη δρομολογηθεί. Κατά το 2006 πραγματοποιήθηκε ανασκόπηση του πλαισίου κανονιστικών ρυθμίσεων για τις ηλεκτρονικές επικοινωνίες και αναμένεται ότι οι τροπολογίες θα υποβληθούν έως τα μέσα του 2007. Η συζήτηση θα συνεχιστεί το 2007 με τη μορφή πράσινης βίβλου για το μέλλον της καθολικής υπηρεσίας στις ηλ-επικοινωνίες. Προωθήθηκε βελτιωμένη και αποδοτική χρήση του ραδιοφάσματος ως σημαντικό στοιχείο στην ανασκόπηση των κανονιστικών ρυθμίσεων, μεταξύ άλλων και με εισαγωγή μεγαλύτερου βαθμού ευελιξίας[5]. Η πορεία θα συνεχιστεί με προτάσεις για κοινή προσέγγιση όσον αφορά τη συλλογική χρήση του ραδιοφάσματος και του ψηφιακού μερίσματος. Η Επιτροπή θα ασχοληθεί επίσης με τον προβληματισμό και τις απειλές σε βάρος της προστασίας της ιδιωτικής ζωής που προέκυψαν από τη δημόσια διαβούλευση του 2006 σχετικά με τη ραδιοσυχνική αναγνώριση (RFID) .

Η Επιτροπή θα προσθέσει και άλλα δομικά στοιχεία στην ευρωπαϊκή πολιτική στον οπτικοακουστικό τομέα , προαγάγοντας τη συζήτηση σχετικά με τον πλουραλισμό και τον γραμματισμό στα μέσα επικοινωνίας. Με το νέο πρόγραμμα MEDIA 2007, για τη χρονική περίοδο 2007-2013, θα συνεχιστεί η χρηματοδοτική στήριξη του ευρωπαϊκού οπτικοακουστικού τομέα. Εξάλλου η Επιτροπή θα σχεδιάσει μέτρα για την στήριξη της εισαγωγής και αφομοίωσης της κινητής τηλεόρασης σε ολόκληρη την ΕΕ.

Με την άφιξη των νέων επιγραμμικών υπηρεσιών, οι συντελεστές της αγοράς προχωρούν σε διαδικασία εκμάθησης σχετικά με την ανάπτυξη νέου, πολυγλωσσικού και καινοτομικού περιεχομένου . Ο χάρτης για τις επιγραμμικές ταινίες, που προτάθηκε με πρωτοβουλία της Επιτροπής και συμφωνήθηκε από επιχειρηματικούς ηγέτες το 2006 συνιστά εν προκειμένω έναν πρώτο ενδιάμεσο στόχο. Η Επιτροπή διερευνά τώρα με ποιον τρόπο ο χάρτης μπορεί να χαράξει την πορεία προς την κατεύθυνση ευρύτερης πολιτικής όσον αφορά το επιγραμμικό περιεχόμενο, ώστε να ενθαρρυνθεί η ανάπτυξη υψηλής ποιότητας και καινοτομικού επιγραμμικού περιεχομένου.

Όσον αφορά τη χάραξη πολιτικής, η επόμενη πρόκληση θα είναι να εξασφαλιστεί η εμπιστοσύνη των χρηστών στη χρήση νέων υπηρεσιών. Η Επιτροπή πρότεινε το 2006 κανονισμό για τον περιορισμό των διεθνών τιμολογίων περιαγωγής για χρήστες κινητών υπηρεσιών, ενώ το Φεβρουάριο του 2007 δρομολόγησε δημόσια διαβούλευση για την ανασκόπηση του ευρωπαϊκού κεκτημένου όσον αφορά την προστασία των καταναλωτών.[6]

Τέλος, η Επιτροπή συμπλήρωσε τη νέα στρατηγική της για την ασφαλή κοινωνία της πληροφορίας εκδίδοντας ανακοίνωση σχετικά με την καταπολέμηση των αυτόκλητων ηλεκτρονικών μηνυμάτων, του κατασκοπευτικού και κακόβουλου λογισμικού, ενώ το 2007 θα ασχοληθεί με της αξιόποινες πράξεις στον κυβερνοχώρο. Έως το 2008 πρόκειται να αξιολογήσει τη λειτουργία του ευρωπαϊκού οργανισμού για την ασφάλεια δικτύων και πληροφοριών (ENISA), προκειμένου να αποφασίσει σχετικά με την παράταση της εντολής του οργανισμού, ενώ θα παρακολουθήσει την υλοποίηση των μέτρων ασφαλείας ώστε να εκτιμήσει την ανάγκη ανάληψης συμπληρωματικής δράσης.

Κατά το 2007-2008, η Επιτροπή πρόκειται:

- να υποβάλει προτάσεις για την ανασκόπηση του πλαισίου των κανονιστικών ρυθμίσεων στις ηλεκτρονικές επικοινωνίες, να δρομολογήσει συζήτηση σχετικά με το μέλλον της καθολικής υπηρεσίας και να συνεχίσει την ανάπτυξη συντονισμένου πλαισίου για ευέλικτη και αποδοτική διαχείριση του ραδιοφάσματος, ιδίως όσον αφορά τη συλλογική χρήση του και το ψηφιακό μέρισμα·

- να εκτιμήσει την ανάγκη θέσπισης μέτρων πολιτικής για τον γραμματισμό στα μέσα επικοινωνίας και να προτείνει περιεκτική προσέγγιση όσον αφορά τη RFID και την κινητή τηλεόραση·

- να προωθήσει περιεκτική προσέγγιση στην ανάπτυξη καινοτόμου περιεχομένου υψηλής ποιότητας·

- να συνεχίσει την παρακολούθηση της στρατηγικής για την ασφάλεια εκδίδοντας ανακοίνωση σχετικά με τις αξιόποινες πράξεις στον κυβερνοχώρο, να αξιολογήσει τον ENISA ώστε να αποφασίσει σχετικά με την παράταση της εντολής του και να εκτίμησει την ανάγκη ανάληψης συμπληρωματικής δράσης στο πεδίο της ασφάλειας (2008).

Καινοτομία και Ε&Α στις ΤΠΕ

Η ώθηση της έρευνας και της καινοτομίας βρίσκεται στο κέντρο της στρατηγικής της Επιτροπής όσον αφορά την ανάπτυξη και την απασχόληση. Η ΕΕ έχει ορίσει ως στόχο να διατίθεται ποσοστό 3% του ΑΕΠ της στην Ε&Α, από το οποίο το 2% θα πρέπει να προέρχεται από τον ιδιωτικό τομέα. Η Κοινότητα απέχει ακόμη πολύ από την επίτευξη του στόχου αυτού· περίπου το 1,9% του ΑΕΠ δαπανάται σήμερα σε Ε&Α. Στην ετήσια έκθεση προόδου του 2006 για τα θέματα της στρατηγικής της Λισαβόνας υπογραμμίζεται ότι όλα τα κράτη μέλη έχουν ορίσει εθνικούς στόχους για επενδύσεις σε Ε&Α και ότι, εφόσον καλυφθούν όλοι οι στόχοι αυτοί, η ΕΕ θα επιτύχει, το 2010, επίπεδο Ε&Α 2,6%.

Ο κλάδος των ΤΠΕ καταλαμβάνει μεγάλο μερίδιο συσσωρευμένης επιχειρησιακής δαπάνης σε Ε&Α (ποσοστό 26% το 2003)[7]. Όπως τονίστηκε από την επιχειρησιακή ομάδα ΤΠΕ, η αύξηση της δαπάνης Ε&Α στις ΤΠΕ αποτελεί καθοριστικό παράγοντα, ώστε η ΕΕ να προσεγγίσει το στόχο του 3%. Η ευρωπαϊκή έρευνα και καινοτομία δέχθηκαν ισχυρή ώθηση με τη δρομολόγηση του 7ου προγράμματος πλαισίου για την έρευνα (7οΠΠ) , διάρκειας από το 2007 έως το 2013. Η ΕΕ θα επενδύσει περισσότερο από 9 δισεκατομμύρια ευρώ σε ΤΠΕ, το μεγαλύτερο μεμονωμένο ποσό στο 7οΠΠ. Η Επιτροπή θα συνεχίσει να συνεργάζεται με τις εννέα ευρωπαϊκές τεχνολογικές πλατφόρμες ΤΠΕ που συγκροτήθηκαν για την ενίσχυση της εταιρικής συνεργασίας με τον κλάδο και την επίτευξη κρίσιμης μάζας σε στρατηγικά πεδία της έρευνας. Δύο από τις πλατφόρμες θα αποτελέσουν τη βάση για κοινές τεχνολογικές πρωτοβουλίες (ΚΤΠ/JTI) , ένα νέο τύπο πρωτοβουλίας που θα συγκεντρώνει πόροους από την ΕΕ, τα κράτη μέλη και τον κλάδο σε ερευνητικές συνεργασίες δημοσίου-ιδιωτών για την προώθηση της ευρωπαϊκής έρευνας αιχμής.

Η ΕΕ έχει επίσης αναλάβει δέσμευση για βελτίωση του πλαισίου των συνθηκών που αφορούν την καινοτομία[8], ενώ έχει εντοπίσει 10 κύριες δράσεις για το σκοπό αυτό.[9] Η Επιτροπή εργάζεται για τον εντοπισμό σχετικών κενών πολιτικής ώστε να εξασφαλιστεί ότι η κοινοτική πολιτική τυποποίησης στον τομέα των ΤΠΕ ανταποκρίνεται στις προκλήσεις των σημερινών ταχέως κινουμένων αγορών. Θα ενθαρρύνει επίσης τις δημόσιες αρχές ώστε να συνεργαστούν και να ενισχύσουν το ρόλο του κοινοτικού δημόσιου τομέα ως πρώτου αγοραστή καινοτομίας ή/και προϊόντων και υπηρεσιών πριν από την εμπορική εκμετάλλευση , διανοίγοντας έτσι νέες ευκαιρίες αγοράς για, μεταξύ άλλων, προϊόντα και υπηρεσίες που βασίζονται σε ΤΠΕ.

Η καινοτομία δεν προέρχεται μόνο από την έρευνα, αλλά κατευθύνεται διαρκώς περισσότερο από χρήστες τεχνολογιών ή από οργανωτικές αλλαγές. Το πρόγραμμα υποστήριξης πολιτικών ΤΠΕ (ICT PSP) στο πλαίσιο του προγράμματος για την ανταγωνιστικότητα και την καινοτομία (CIP) ενθαρρύνει την καινοτομία και την ανταγωνιστικότητα προωθώντας ευρύτερη αφομοίωση και βέλτιστη χρήση ΤΠΕ από τους πολίτες, τις κυβερνήσεις και τις επιχειρήσεις, ιδίως τις ΜΜΕ. Το 2007, το ICT PSP θα επικεντρωθεί στο ρόλο του δημόσιου τομέα ως χρήστη, ενώ πρόκειται να ασχοληθεί με τρία κύρια θέματα: αποτελεσματικές και διαλειουργικές υπηρεσίες ηλε-διακυβέρνησης· ΤΠΕ για προσβασιμότητα, γήρανση και κοινωνική ένταξη· και ΤΠΕ για αειφόρες και διαλειτουργικές υπηρεσίες υγείας. Η Επιτροπή θα συνεχίσει το 2007 την ανασκόπηση των αναγκών πολιτικής για την προώθηση και διευκόλυνση του ηλ-επιχειρείν στο πλαίσιο των eBusiness W@tch και eBSN[10]. Θα ανταποκριθεί στην πρόσκληση της επιχειρησιακής ομάδας ΤΠΕ για την εκπόνηση μακροπρόθεσμης στρατηγικής για τις ηλε-δεξιότητες ( eSkills ), συμπεριλαμβανομένης της σύνδεσης με την εκπαίδευση και την κατάρτιση.

Τα κράτη μέλη και οι περιφέρειες ενθαρρύνονται να υποστηρίξουν την εξάπλωση των ΤΠΕ ανάλογα με τις ανάγκες τους, τόσο για την ανάπτυξη προϊόντων και υπηρεσιών όσο και για την υποδομή ΤΠΕ. Στο πλαίσιο των διαρθρωτικών ταμείων, η ΕΕ διέθεσε περίπου 7 δισ. ευρώ για έργα σχετικά με τις ΤΠΕ στο χρονικό διάστημα 2000-2006. Οι ΤΠΕ αποτελούν επίσης μια από τις προτεραιότητες των στρατηγικών κατευθύνσεων της Κοινότητας για τη συνοχή, μεταξύ 2007 και 2013.[11]

Κατά το 2007-2008, η Επιτροπή πρόκειται:

- να προτείνει στο Συμβούλιο να αποφασίσει σχετικά με ΚΤΠ/JTI στη νανοηλεκτρονική (ENIAC) και στα ενσωματωμένα συστήματα (ARTEMIS)·

- να προβεί σε ανασκόπηση της τυποποίησης για ΤΠΕ·

- Να ασχοληθεί με το δυναμικό για δημόσιες συμβάσεις πριν από την εμποροποίηση για τη βελτίωση της ποιότητας των δημοσίων υπηρεσιών και των επιδόσεων της Ευρώπης στην καινοτομία·

- να συνεχίσει τον συντονισμό των πολιτικών όσον αφορά την αφομοίωση των ΤΠΕ, την ανασκόπηση πολιτικών και τάσεων για το ηλ-επιχειρείν και, εφόσον απαιτηθεί, να καθορίσει μέτρα πολιτικής·

- να αντιμετωπίσει την ανάγκη ανάληψης δράσης στο πεδίο των ηλε-δεξιοτήτων (eSkills) και της απασχολησιμότητας ως μέρος της συνέχειας που θα δοθεί στην επιχειρησιακή ομάδα ΤΠΕ.

Κοινωνική ένταξη, βελτιωμένες δημόσιες υπηρεσίες και ποιότητα ζωής

Κοινωνική ένταξη

Καθώς με την καινοτομία μετασχηματίζεται ο ρόλος των χρηστών, προκύπτει επιτακτική ανάγκη να μην υπάρξουν απώλειες χρηστών. Η σχετική διαδικασία προβληματισμού δρομολογήθηκε στη διάσκεψη για την ηλεκτρονική κοινωνική ένταξη (eInclusion) στη Ρίγα, υπό μορφή δήλωσης υπουργών, όπου καθορίζονται οι πολιτικές κατευθύνσεις για την ανάληψη περαιτέρω δράσης. Ως επόμενο βήμα, η Επιτροπή θα παρουσιάσει τις γενικές γραμμές της πρωτοβουλίας της του 2008 για την ηλεκτρονική κοινωνική ένταξη , έπειτα από εκτεταμένη διαβούλευση. Θα προβεί σε ανασκόπηση της προόδου που σημειώθηκε στο πεδίο της ηλε-προσβασιμότητας και θα εξεταστεί η ανάγκη ανάληψης περαιτέρω δράσης, καθώς και προτάσεων νομοθετικού χαρακτήρα.[12]

Η Επιτροπή θα συνεχίσει να υποστηρίζει την επέκταση της υψίρρυθμης ευρυζωνικής πρόσβασης σε όλους τους Ευρωπαίους. Τούτο θα τροφοδοτήσει την φιλόδοξη πρωτοβουλία της Επιτροπής «Περιφέρειες για την οικονομική αλλαγή» που δρομολογήθηκε στο πλαίσιο των διαρθρωτικών ταμείων.[13] Στη συνέχεια των δεσμεύσεων που έχει αναλάβει στη δήλωση της Ρίγας, η Επιτροπή θα προβεί σε ανασκόπηση των μετρήσεων και πολιτικών σχετικά με τον ψηφιακό γραμματισμό , σε στενή σχέση με την εκπαίδευση και την κατάρτιση.

Κατά το 2007-2008, η Επιτροπή πρόκειται:

- να παρουσιάσει την αντίληψή της για περιεκτική πολιτική όσον αφορά την ηλεκτρονική κοινωνική ένταξη (2007) και να προετοιμάσει τη σχετική ευρωπαϊκή πρωτοβουλία για το 2008·

- να προβεί σε ανασκόπηση της προόδου στο πεδίο της ηλε-προσβασιμότητας και, εφόσον απαιτηθεί, να προτείνει περαιτέρω δράσεις·

- να υποστηρίξει την ευαισθητοποίηση (μείζον γεγονός για τις ευρυζωνικές επικοινωνίες στις αγροτικές κοινότητες το 2007) και ανταλλαγή βέλτιστης πρακτικής (δικτυακός τόπος) ώστε η υψίρρυθμη ευρυζωνική πρόσβαση να καταστεί κτήμα όλων των Ευρωπαίων·

- να δρομολογήσει τα περιφερειακά δίκτυα «βελτιωμένες συνδέσεις ΤΠΕ μεταξύ περιφερειών» και «ηλε-διακυβέρνηση σε περιφέρειες και επιχειρήσεις» ως τμήματα της πρωτοβουλίας Περιφέρειες για την οικονομική αλλαγή

- να προβεί σε αναθεώρηση μετρήσεων και πολιτικών αναφορικά με την τον ψηφιακό γραμματισμό.

Βελτιωμένες δημόσιες υπηρεσίες

Κατά το 2006, οι επιγραμμικές δημόσιες υπηρεσίες ωρίμασαν περισσότερο, εμφανέστατα μάλιστα στα πεδία της ηλε-διακυβέρνησης και της ηλ-υγείας. Τα κράτη μέλη σημειώνουν πρόοδο στις εθνικές τους πρωτοβουλίες για την ηλε-διακυβέρνηση και συνεργάζονται σε κοινές δραστηριότητες, σε κοινοτικό επίπεδο, για την επίτευξη των φιλόδοξων στόχων του σχεδίου δράσης για την ηλε-διακυβέρνηση έως το 2010. Το 2006 δρομολογήθηκε η δικτυακή πύλη της ΕΕ για την ηλ-υγεία. Όλα τα κράτη μέλη έχουν ολοκληρώσει τις στρατηγικές τους για την ηλ-υγεία, ενώ πρόκειται να καταστεί διαθέσιμη συλλογή εθνικών περιπτώσεων ορθής πρακτικής στο πεδίο της ηλ-υγείας.

Τα κράτη μέλη αναγνωρίζουν την ευρωπαϊκή διάσταση των δημοσίων υπηρεσιών με δυνατότητες ΤΠΕ και έχουν προσδιορίσει ποια είναι τα βασικά μέσα για να επιτευχθεί διασυνοριακή διαλειτουργικότητα. Στο πλαίσιο του προγράμματος IDABC, η Επιτροπή θα αναθεωρήσει το 2007 το ευρωπαϊκό πλαίσιο διαλειτουργικότητας.[14] Η Επιτροπή θα εκδώσει επίσης σύσταση για την διαλειτουργικότητα στην ηλ-υγεία και θα δρομολογήσει μέτρα στήριξης μιας φιλοκαινοτομικής αγοράς ηλ-υγείας στο πεδίο της παρακολούθησης και διαχείρισης της προσωπικής υγείας. Έως το 2008 στόχος είναι να έχουν εγκατασταθεί δίκτυα πληροφοριών υγείας, τα οποία θα βασίζονται σε σταθερές και ασύρματες ευρυζωνικές επικοινωνίας, καθώς επίσης και υποδομή κινητών επικοινωνιών και τεχνολογιών πλέγματος (Grid).

Κατά τη διάρκεια του 2007-2008, με πιλοτικά έργα μεγάλης κλίμακας στο πλαίσιο του προγράμματος υποστήριξης της πολιτικής ΤΠΕ θα συνεχιστεί η υποστήριξη βελτιωμένων δημόσιων υπηρεσιών σε πεδία όπως ηλε-ταυτότητες (eID), ασφαλής μετάδοση εγγράφων μεταξύ δημόσιων διοικήσεων, ηλε-δημόσιες συμβάσεις, ηλε-συμμετοχή, δεδομένα ασθενών έκτακτων περιστατικών και ηλεκτρονική συνταγογραφία. Τα πιλοτικά έργα μεγάλης κλίμακας στο πεδίο των ηλε-δημοσίων συμβάσεων ή των ηλε-ταυτοτήτων θα βοηθούνται επίσης από τις συνεχιζόμενες εργασίες του προγράμματος IDABC στα εν λόγω πεδία.

Κατά το 2007-2008, η Επιτροπή πρόκειται:

- να συνεχίσει να υποστηρίζε την υλοποίηση του σχεδίου δράσης για την ηλε-διακυβέρνηση, μεταξύ άλλων συνεχίζοντας τις προσπάθειές της για ολοκλήρωση και μετασχηματισμό των δικών της διοικητικών υπηρεσιών, καθώς και με αναθεώρηση του ευρωπαϊκού πλαισίου διαλειτουργικότητας·

- να εκδώσει σύσταση σχετικά με τη διαλειτουργικότητα στην ηλ-υγεία, να προωθήσει φιλοκαινοτομική αγορά για την ηλ-υγεία και να καθιερώσει διαλειτουργικό δίκτυο πληροφοριών υγείας (2008) ·

- να δρομολογήσει πιλοτικά έργα μεγάλης κλίμακας στο πλαίσιο του CIP.

Ποιότητα ζωής

Οι ΤΠΕ δεν είναι απλώς κινητήρια δύναμη για καινοτομία και ανταγωνιστικότητα, αλλά μεταβάλλουν επίσης τον τρόπο ζωής και επικοινωνίας των ανθρώπων. Η πρωτοβουλία i2010 ανταποκρίνεται διότι εστιάζει σε πεδία όπου οι τεχνολογικές καινοτομίες θα μπορούσαν να βελτιώσουν σημαντικά την ποιότητα ζωής: γήρανση, πολιτιστική ποικιλομορφία, ευφυή οχήματα και κλιματική αλλαγή.

Κατά το 2007, η Επιτροπή θα δρομολογήσει μια εμβληματική πρωτοβουλία για την ευγηρία στην κοινωνία της πληροφορίας . Σε αυτήν θα περιλαμβάνεται ερευνητική πρωτοβουλία για το περιβάλλον υποβοηθούμενης διαβίωσης (AAL), βάσει του άρθρου 169 της συνθήκης ΕΕ όπου θα ενσωματωθούν τεχνολογίες σε προϊόντα και υπηρεσίες, ώστε να εξασφαλιστεί αδιάκοπη συνέχεια από την προηγούμενη έρευνα έως την εγκατάσταση. Τούτο θα πλαισιωθεί με περισσότερο μακροπρόθεσμη έρευνα στο 6ο και το 7ο ΠΠ, καθώς και δραστηριότητες εγκατάστασης στο πλαίσιο του CIP, όπως κατ΄οίκον περίθαλψη για ηλικιωμένους.

Προχωρά η υλοποίηση των εμβληματικών πρωτοβουλιών για τις ψηφιακές βιβλιοθήκες και τα ευφυή οχήματα. Η Επιτροπή έχει εκδώσει κατευθύνσεις για την ψηφιακοποίηση, την επιγραμμική προσβασιμότητα πολιτισμικού υλικού και την ψηφιακή διαφύλαξη, καθώς επίσης και σχετικά με τους επιστημονικούς πόρους. Ζητήθηκε από τα κράτη μέλη να επαναφέρουν στην επικαιρότητα τη δράση eCall. Κατά το 2007, η Επιτροπή θα αξιολογήσει την πρόοδο στην πρωτοβουλία για τα ευφυή οχήματα, καθώς και στις διαπραγματεύσεις για την εθελοντική εισαγωγή της ευκολίας eCall στα οχήματα.

Νέες τεχνολογίες που βασίζονται σε ΤΠΕ είναι απαραίτητες, όχι μόνο για να υπάρξει μεγαλύτερη απόδοση των πόρων, αλλά και για την επίτευξη ποιοτικής αλλαγής με κατεύθυνση ριζικά διαφορετικών, περισσότερο αειφόρων μοντέλων οικονομικής και κοινωνικής κατανάλωσης. Το 2007 θα αναπτυχθεί εμβληματική πρωτοβουλία στο πλαίσιο της i2010 που θα αφορά προτεραιότητες όπως η ενεργειακή απόδοση και η περιβαλλοντική αειφορία .

Κατά το 2007-2008, η Επιτροπή πρόκειται:

- να δρομολογήσει την εμβληματική πρωτοβουλία «γήρανση στην κοινωνία της πληροφορίας», να προτείνει την πρωτοβουλία AAL του άρθρου 169 και να δρομολογήσει πιλοτικά έργα στο πλαίσιο του CIP που θα εστιάζουν στην αυτοδύναμη διαβίωση και την παρακολούθηση ανίατων ασθενειών·

- να προβεί σε ανασκόπηση της υλοποίησης της σύστασης για την ψηφιακοποίηση και την επιγραμμική προσβασιμότητα πολιτιστικού υλικού και την ψηφιακή διαφύλαξη (2008)·

- να αξιολογήσει την υλοποίηση της εμβληματικής πρωτοβουλίας για τα ευφυή αυτοκίνητα και της δράσης eCall·

- να αναπτύξει εμβληματική πρωτοβουλία σχετικά με ΤΠΕ για αειφόρο ανάπτυξη.

Προσδιορισμός των μελλοντικών τάσεων

Η στρατηγική της Λισαβόνας κατέστησε την καινοτομία πρώτη προτεραιότητα και η ΕΕ εκπόνησε σφαιρικό θεματολόγιο πολιτικής για το σκοπό αυτό. Οι ΤΠΕ αναγνωρίζονται ευρύτερα ως βασικός καταλύτης της καινοτομίας. Για να αξιοποιήσει τα επιτεύγματα της πρωτοβουλίας i2010 το 2005 και το 2006, η ΕΕ πρέπει να στραφεί αποφασιστικά προς το μέλλον και να ενισχύσει το σύνδεσμο μεταξύ πολιτικών ΤΠΕ και προτεραιοτήτων «Λισαβόνας». Οι πολιτικοί ιθύνοντες πρέπει επίσης να αντιληφθούν τον τρόπο με τον οποίο νέες οικονομικές και κοινωνικές εξελίξεις μπορούν να επεκτείνουν τα οφέλη της κοινωνίας της πληροφορίας σε νέες ομάδες, να ενισχύσουν τον ανταγωνισμό και την ευρωπαϊκή βιομηχανική πρωτοπορία, περιλαμβάνοντας την κοινωνία υπό την ευρύτερη έννοια. Κατά συνέπεια, στην ενδιάμεση επανεξέταση της πρωτοβουλίας i2010, το 2008, θα πρέπει να εξετασθούν τα ακόλουθα τρία θέματα.

Ένα νέο κύμα καινοτομίας στα δίκτυα και στο Ίντερνετ

H κοινωνία της πληροφορίας καθίσταται πραγματικότητα. Χάρη σε δίκτυα χαμηλού κόστους που επεκτείνονται με κινητά ή ασύρματα δίκτυα, παρέχεται η δυνατότητα αδιάλειπτης σύνδεσης και χρήσης εφαρμογών και υπηρεσιών ενταγμένων στο δίκτυ, με ευρύτατη χρήση στην κοινωνία.

Η κίνηση αυτή υποστηρίζεται από αναδυόμενες τεχνολογικές τάσεις, όπως η μετάβαση προς δίκτυα πολύ μεγάλων ταχυτήτων, αειφανείς ασύρματες τεχνολογίες, web 2.0, το Ίντερνετ των πραγμάτων, υπολογιστικά πλέγματα, νέες δικτυακές αρχιτεκτονικές, υπηρεσίες στον Παγκόσμιο Ιστό, διεπαφές χρηστών, περιεχόμενο που δημιουργείται από τους χρήστες και κοινωνική δικτύωση. Οι τάσεις αυτές θα επηρεάσουν τις επιχειρήσεις και το εργασιακό περιβάλλον, παρέχοντας νέες δυνατότητες για τον κλάδο και νέες λύσεις ηλ-επιχειρείν και απασχόλησης, βελτιώνοντας την ισορροπία μεταξύ εργασίας και ζωής. Θα επεκταθεί επίσης ο ρόλος των χρηστών ως φορέων καινοτομίας. Η τάση αυτή είναι ήδη ορατή στην έκρηξη του περιεχομένου που δημιουργείται από χρήστες.

Μολονότι πολλές πτυχές των μελλοντικών δικτύων και του Ίντερνετ δεν θα υλοποιηθούν άμεσα, μπορούν ήδη να εντοπιστούν εμπόδια στην ανάπτυξη της κοινωνίας της πληροφορίας. Τα εμπόδια αυτά αφορούν θέματα επενδύσεων σε υψηλότερο ζωνικό εύρος, την ουδετερότητα του δικτύου, έως τη διάθεση ραδιοφάσματος και θέματα ασφάλειας. Στο πλαίσιο μιας πρώτης συζήτησης με τους ενδιαφερόμενους σχετικά με τις μακροπρόθεσμες εξελίξεις πρέπει να εξεταστεί η ανάγκη ενδεχόμενης ανάληψης δράσης σε θέματα πολιτικής.

Καινοτομία υπό το πρίσμα του χρήστη

Με την εμφάνιση των νέων υπηρεσιών, η επόμενη πρόκληση είναι ο χρήστης. Η ανάδειξη του περιεχομένου που δημιουργείται από τους χρήστες διανοίγει περαιτέρω προοπτικές για περισσότερο δημιουργική και καινοτομική κοινωνία της πληροφορίας. Με τον ίδιο τρόπο με τον οποίο οι χρήστες αξιοποιούν το λογισμικό ανοικτής πηγής για να δημιουργήσουν συλλογικές διεργασίες, χρησιμοποιούν τώρα τις ΤΠΕ για τη δημιουργία και ανταλλαγή του δικού τους περιεχομένου με κανοτόμο τρόπο. Προκύπτουν έτσι νέα προβλήματα και προκλήσεις, ιδίως όσον αφορά τη νομική ευθύνη για τη διανομή του περιεχομένου, την περαιτέρω χρήση υλικού που προστατεύεται από πνευματικά δικαιώματα και την προστασία της ιδιωτικής ζωής.

Κατά συνέπεια, η παραδοσιακή θεώρηση των χρηστών θα αλλάξει στην κοινωνία της πληροφορίας. Ωστόσο, δεν θα απαξιωθούν οι πολιτικές που στοχεύουν στην άρση των εμποδίων για ευρύτερη χρήση των ΤΠΕ - όπως έχουν οριστεί στην πρωτοβουλία i2010. Με την πρωτοβουλία του 2008 για την ηλεκτρονική κοινωνική ένταξη, η στρατηγική i2010 διαθέτει ενσωματωμένη εστίαση στους χρήστες, ενώ το ενδιαφέρον για τους καταναλωτές είναι ήδη παρόν στις πολιτικές της Επιτροπής για ΤΠΕ. Πρόσφατο παράδειγμα είναι η πρόταση της Επιτροπής για την περιαγωγή, η οποία απέβλεπε στην εξάλειψη αδικαιολόγητων τελών που επιβαρύνουν τους καταναλωτές.

Υπηρεσίες και προϊόντα ΤΠΕ χρησιμοποιούνται από νέα τμήματα του πληθυσμού. Οι χρήστες ενδιαφέρονται σε διαρκώς μεγαλύτερο βαθμό για την προστασία της ιδιωτικής ζωής, την απουσία διαλειτουργικότητας, την έλλειψη διαφάνειας σε θέματα που αφορούν συμβάσεις και τιμολόγια, την υπερβολική περιπλοκότητα των εφαρμογών και αναποτελεσματικές πτυχές στις διαδικασίες επίλυσης διαφορών. Οι υπεύθυνοι για τη χάραξη πολιτικής οφείλουν τώρα να ανταποκριθούν σε αυτούς τους προβληματισμούς.

Βελτίωση των συνθηκών πλαισίου

Σύμφωνα με τη στρατηγική της ΕΕ για την καινοτομία, η ολοκλήρωση της εσωτερικής αγοράς είναι ο δρόμος για την εξασφάλιση αποτελεσματικού ανταγωνισμού και την επίτευξη ικανών διαστάσεων για την παροχή βοήθειας σε μεγάλες εταιρείες και σε πολλές ΜΜΕ, ώστε να μπορέσουν να είναι ανταγωνιστικές σε παγκόσμια κλίμακα. Για το λόγο αυτό, η Επιτροπή έχει προγραμματίσει ανασκόπηση της στρατηγικής για την εσωτερική αγορά, αποβλέποντας στη βελτίωση της καινοτομίας και την εφαρμογή βελτιωμένων κανονιστικών ρυθμίσεων.

Ένας από τους κύριους στόχους της στρατηγικής i2010 είναι η δημιουργία ενιαίου χώρου πληροφοριών. Το βάρος έχει δοθεί έως τώρα στα δίκτυα και τη ρύθμιση του περιεχομένου. Παρά την επιτελεθείσα πρόοδο, η ΕΕ, με τις 27 χωριστές αγορές της, απέχει ακόμη πολύ από έναν ενιαίο χώρο πληροφοριών. Οι αγορές επιγραμμικών υπηρεσιών είναι ήδη παγκοσμιοποιημένες, πολλοί όμως καταναλωτές από την ΕΕ αποφεύγουν την αγορά προϊόντων και υπηρεσιών μέσω Ίντερνετ από άλλο κράτος μέλος. Οι νομικοί προβληματισμοί συνεχίζουν να αποτελούν εμπόδιο στη συμμετοχή των επιχειρήσεων στο ηλ-επιχειρείν, ενώ σε ορισμένα πεδία έχουν εντοπιστεί φραγμοί ρυθμιστικού χαρακτήρα, οι οποίοι δημιουργούν δυνητικά εμπόδια στην ανταγωνιστικότητα.[15]

Πρέπει να λάβουμε υπόψη μας τις νέες τάσεις υπό ευρύτερη οπτική γωνία. Το Ίντερνετ επιτρέπει λ.χ. στους ασθενείς να αναζητήσουν θεραπεία οπουδήποτε μέσα στην ΕΕ ή πέρα από αυτήν, και παρομοίως στους γιατρούς για την προσφορά υπηρεσιών εξ αποστάσεως. Το γεγονός αυτό έχει αντίκτυπο στην οργάνωση των υπηρεσιών και επιπτώσεις στα δημόσια οικονομικά. Η θεώρηση της εσωτερικής αγοράς πρέπει κατά συνέπεια να υπερβεί τη διαπίστωση ύπαρξης νομικών εμποδίων που εντοπίζονται στην ανασκόπηση του πλαισίου του κανονιστικών εκτιμήσεων για τις ηλεκτρονικές επικοινωνίες και στην οδηγία για της υπηρεσίες οπτικοακουστικών μέσων επικοινωνίας. Με βάση το έργο της επιχειρησιακής ομάδας για τις ΤΠΕ, πρέπει η διαδικασία αυτή να αντιμετωπίσει εμπόδια που αναστέλλουν την παροχή πανευρωπαϊκών επιγραμμικών υπηρεσιών, να διερευνήσουν τρόπους με τους οποίους οι ΤΠΕ μπορούν να ενισχύσουν την εσωτερική αγορά και να επιχειρήσουν να εκτιμήσουν κόστος και κινδύνους από τον κατακερματισμό της ευρωπαϊκής κοινωνίας της πληροφορίας.

Χάρτης διαδρομής και μελλοντικές δράσης ενόψει της ενδιάμεσης αναθεώρησης της πρωτοβουλίας I2010

Ως προετοιμασία στη συζήτηση σχετικά με την ενδιάμεση αναθεώρηση του 2008 της στρατηγικής i2010, η Επιτροπή προτείνει τη στενότερη συμμετοχή των κρατών μελών, της ομάδας υψηλού επιπέδου i2010, του κλάδου, της κοινωνίας των πολιτών και λοιπών ενδιαφερομένων στην ανάπτυξη των διαφόρων θεμάτων. Η Επιτροπή πρόκειται:

- να επεξεργαστεί τα θέματα που προσδιορίστηκαν στο σημείο 4 παραπάνω σε συνεργασία με την ομάδα υψηλού επιπέδου i2010·

- να δρομολογήσει δημόσια διαβούλευση με συμμετοχή όλων των ενδιαφερόμενων, ώστε να αξιολογηθούν οι προσεγγίσεις που προτάθηκαν για την επεξεργασία των κύριων θεμάτων·

- να αντιμετωπίσει τα κύρια θέματα που αφορούν την ενδιάμεση ανασκόπηση στο πλαίσιο εκδήλωσης υψηλού επιπέδου που θα αφορά τη στρατηγική πρωτοβουλία i2010, κατά τη διάρκεια του 2008.

Το αποτέλεσμα των συζητήσεων αυτών θα αποτελέσει πηγή έμπνευσης για το εαρινό Ευρωπαϊκό Συμβούλιο του 2008, το οποίο θα ασχοληθεί με τα θέματα της επόμενης γενιάς δικτύων και του Ίντερνετ. Στην ενδιάμεση αξιολόγηση της στρατηγικής i2010 πρέπει να εξασφαλιστεί ότι η πρωτοβουλία αυτή θα συνεχίσει να αποτελεί έγκυρο πλαίσιο αναφοράς για την ευρωπαϊκή κοινωνία της πληροφορίας και την πολιτική στα μέσα επικοινωνίας, παρέχοντας στην Ευρώπη τη δυνατότητα να δρέψει πλήρως τους καρπούς από τις εξελίξεις που αφορούν την υλοποίηση του σχεδίου δράσης της Λισαβόνας για την ανάπτυξη και την απασχόληση.

[1] Η αξιολόγηση αυτή βασίζεται σε δεδομένα της ΕΕ των 25. Δεδομένα για την ΕΕ των 27 θα υπάρξουν από το 2007.

[2] http://ec.europa.eu/enterprise/ict/taskforce.htm

[3] Εφαρμοζοντας την ανανεωμενη στρατηγικη της Λισαβόνας για την αναπτυξη και την απασχοληση, COM(2006) 816, της 12.12.2006.

[4] "The challenges of convergence", έγγραφο εργασίας για την ομάδα υψηλού επιπέδου i2010, 12.12.2006.

[5] Ταχεια προσβαση σε ραδιοφασμα για υπηρεσιες ασυρματων ηλεκτρονικων επικοινωνιων μεσω μεγαλυτερης ευελιξιας, COM(2007) 50, της 8.2.2007.

[6] Πρασινο Βιβλιο σχετικά με την επανεξέταση του κοινοτικού κεκτημένου για την προστασία των καταναλωτών, COM(2006) 744, της 8.2.2007. http://ec.europa.eu/consumers/cons_int/safe_shop/acquis/index_en.htm

[7] Εκτίμηση των υπηρεσιών της Επιτροπής βάσει έρευνας ΟΟΣΑ/Eurostat για δαπάνες Ε&Α το 2003.

[8] Μια θετικά διακείμενη προς τις καινοτομίες και σύγχρονη Ευρώπη, COM(2006) 589, της 12.10.2006.

[9] Κάνοντας τη γνώση πράξη: Μια στρατηγική καινοτομίας ευρείας βάσης για την ΕΕ, COM(2006) 502, της 13.9.2006.

[10] http://www.ebusiness-watch.org/ and http://ec.europa.eu/enterprise/e-bsn/index_en.html

[11] COM (2006) 386, της 13.7.2006.

[12] Στις τροποποιημένες προτάσεις της για την οδηγία που αφορά τις υπηρεσίες οπτικοακουστικών μέσων επικοινωνίας, πρόκειται η Επιτροπή, π.χ. να εισαγάγει διάταξη που θα αποβλέπει να καταστήσει προσβάσιμες υπηρεσίες οπτικοακουστικών μέσων επικοινωνίας σε άτομα με οπτικές ή ακουστικές αναπηρίες.

[13] Περιφερειες για την οικονομικη αλλαγη, COM(2006) 675, της 8.11.2006

[14] http://ec.europa.eu/idabc/en/document/6227

[15] http://ec.europa.eu/enterprise/ict/taskforce.htm